Kameel : Manne en hulle hare – toortsie.com
Januarie 20, 2018 Januarie 20, 2018 ~ Kameel
Lê jou eier oor “Manscaping.”
Het ek in die bybelse tyd gelewe glo ek Simson sou my knieë lam gemaak het. Nie oor sy gespierde lyf nie maar oor daardie lokke van hom. Ek besef hy het in die krag van God ‘n leeu verskeur, ‘n duisend man met die kakebeen van ‘n donkie doodgeslaan, en die stadspoort van Gasa se deure met hulle kosyne en al uitgeruk, en alles op sy skouer teen die berg opgedra – my prentjie van hom is die ene spiere ja…. maar daardie hare!!! Hoe Delila dit oor haar hart gekry het om ‘n man te roep om sy hare af te sny weet nugter alleen. As dit van my afgehang het was Simson se hare in veilige hande…. in liefderyke hande… in… wag dis nou genoeg. Watwou die Filistyne se silwerstukke as beloning
‘n Man met lang hare is ‘n mooi gesig. Of die res van sy lyf hare op het is bysaak. Die dag toe ek Ken ontmoet het, het sy skouerlengte hare vir hom hoë punte gescore – dat hy net drie borshare gehad het, het my min geskeel. Hoe moes ek weet dat met tyd die kophare gaan verminder en die gesig en borshare gaan toeneem. Sy later jare se kersfeesvaderbaard was vir my ‘n groot verrassing….. veral as ek terugdink aan daardie mooi gladde gesig. Verlede winter het hy die ondenkbare gedoen en ‘n middelpaadjie deur sy baard gesny. Dit is seker wat jy “manscaping” noem.
Alles neem mos deesdae ‘n kunsvorm aan… hoekom sal ons nou nie die manne hulle maanhaarkuns gun nie?
‹ PreviousLê jou eier oor Manhare
Next ›Gryp die lewe
16 thoughts on “Kameel : Manne en hulle hare”
Januarie 20, 2018 om 12:53 nm
Maanhaarkuns 😄 is dit jou vertaling van manscaping? Wel, Ken het nog al sy hare – dit het net effens van grense verskuif, so jy het niks om oor te kla nie.
Januarie 20, 2018 om 1:26 nm
Ja Maanhaarkuns 😊 Nee, ek het niks om oor te kla nie al begin die hare op sy lyf hulle so weerbarstig gedra… hy sê self hy begin soos ‘n steekhaarbrak lyk 😀😀😀😀😀
Januarie 20, 2018 om 2:22 nm
Ons het almal daardie probleem en ek verpes ‘n haarkapper. Gelukkig het ek ‘n verskoning – die wind waai hier.
Januarie 20, 2018 om 1:00 nm
Ek stem saam, Simson sou my hart ook vinniger laat klop het. Lang hare, baard, snor, die ‘works”. Dis nou te sê AS hy soos jou prentjie gelyk het.
Januarie 20, 2018 om 1:32 nm
Dié sal ons nou nooit weet nie…. maar gelukkig kan ons, ons eie prentjies maak. Hy is nou nie my gunsteling bybelkarakter nie…. klink of hy maar ‘n humeur aan hom gehad het…. maar daardie haredos moes iets besonders gewees het.
Januarie 20, 2018 om 3:33 nm
Ek het ook nogals ‘ n mooi prentjie van Simson in my kop.
Januarie 20, 2018 om 4:29 nm
Miskien is dit beter dat ons by ons prentjies bly 😀😀😀😀
Januarie 20, 2018 om 7:12 nm
Neeeeee Simson doen dit nie vir my nie Vrouens het hom maklik verlei
Januarie 20, 2018 om 8:33 nm
Ai ja, die man het definitief ‘n swakte vir vroue gehad…. en soos dit vir my klink ook maar ‘n wilde humeur. Dis daardie hare wat my fassineer 😊
Januarie 21, 2018 om 12:29 vm
Klink of Ken n moderne man is met sy paadjie deur die baard! Ek weet nie van daar nie maar hier is dit nou hierdie kaal sykante met net sulke patroon paadjies ingeskeer en dan hierdie m….se klos wilde hare bo-op die kop. Selfs vrouens dra dit ook so. Verkyk my altyd aan die rugby-spelers en hul kapsels.
Januarie 21, 2018 om 8:21 vm
Dit was net ‘n gier wat hom beetgepak het toe hy sy lang baard afgeskeer en net ‘n bokkiebaard gehou het. Gelukkig het die gier net sowat ‘n maand gehou…. toe skeer hy alles af.
Januarie 21, 2018 om 8:36 vm
Ek sien wat jy bedoel. Dit was maar net n toetslopie vir ingeval jy daarvoor sou val. My een oupa het n regte Jan Smuts wit bokbaardie gehad. Dis omtrent al wat ek van hom onthou.
Januarie 21, 2018 om 3:38 vm
Ek probeer die middel paadjie in die baard visualiseer….. nope
Januarie 21, 2018 om 8:24 vm
Sy lang baard het plek gemaak vir ‘n bokkiebaard…. en toe word dié met ‘n paadjie geskei. Gelukkig ‘n gier wat gou oorgewaai het.
Januarie 24, 2018 om 7:59 vm
ai daardie snor! nee, gee liewer my so ‘n 1 dag oue baard wat so ‘n bietjie krap en so effentjies donker deurslaan. Maar Simson? Nee, liewer Dawid!
Januarie 24, 2018 om 8:53 vm
My gunsteling bybelkarakter is Josef. Ek kannie ‘n definitiewe prentjie van hom vorm nie, maar hy klink vir my net mooi die teenoorgestelde van Simson. Dis net Simson se hare wat my bekoor 😊